Thaddeus Ross

Kenraali Thaddeus E. "Thunderbolt" Ross on Marvel-kustantamon sarjakuvissa esiintyvä hahmo, Yhdysvaltain armeijan kenraali, jonka pakkomielteenä on Hulkin vangitseminen. Ross on useiden sotien veteraani, jonka vastuulle asetettiin salainen Gammapommi-projekti. Projektin tutkimuspäällikön Bruce Bannerin jouduttua muuttumaan pommin vaikutuksesta  Hulkiksi, Ross ilmoittautui välittömästi vapaaehtoiseksi hirviön tappamisessa ja jahtasi sekä Banneria että Hulkia aina katkeraan loppuunsa asti. Hahmon loivat Stan Lee ja Jack Kirby. Kenraali Ross esiintyi ensimmäisen kerran Incredible Hulk -lehden ensimmäisessä numerossa. 

Vuonna 2009 Thaddeus Ross oli listattu sijalle 71 IGN-sivuston laatimassa kautta aikain sata suurinta sarjakuvarikollista.

Historia 

Ross toimi kenraalina Yhdysvaltain armeijan ilmavoimissa. Hänen vastuulleen asetettiin Gammapommi-projekti, jonka tutkimuspäällikkönä toimi tiedemies Bruce Banner. Ross halveksi heikkona pitämäänsä Banneria, eikä asiaa auttanut hänen tyttärensä Bettyn ihastus tiedemiestä kohtaan. Bannerin muututtua Hulkiksi Ross vietti vuosia jahdaten hirviötä. 

Jossain vaiheessa hänen sotilaallinen velvollisuudentuntonsa vaihtui puhtaan fanaattiseksi pakkomielteeksi. Ross solmi Hulkin nappaamiseksi sopimuksia jopa superroistojen, kuten Johtajan, MODOKin ja Kuvotuksen kanssa. Lopulta Rossin ylemmät eivät enää kestäneet entisen huippukenraalinsa pakkomiellettä, vaan erottivat tämän häpeällisesti. Miltei järjiltään mennyt Ross ilmaantui Bettyn ja Brucen häihin ampuen Rick Jonesia ja uhaten tappaa koko hääväen. Ainoastaan Bettyn väliintulo estää murhenäytelmän. 

Myöhemmin YPKVV:n agentti Clay Quartermain palkkaa Rossin yhdistääkseen tämän sähköiseen olentoon Zzzaxiin. Prosessi antaa Rossille hetkellisesti yliluonnolliset voimat, mutta muuttaa hänet samalla henkisesti epävakaaksi. Ross menettää myöhemmin voimansa. 

Myöhemmin Ross tajuaa virheensä Hulkin taistellessa Gamma-asemalla Bettyä uhkaavaa mutanttia vastaan. Ross kuolee taistelussa uhraten henkensä Bettyn puolesta ja antaa kuollessaan viimein siunauksensa Bettyn ja Brucen liitolle. 

Rossin ruumis kulkeutui myöhemmin Johtajan käsiin, joka käytti voimallisen Sielumiehen voimia herättääkseen tämän eräänlaisena zombiena henkiin.

Voimat ja varusteet 

Kenraali Ross ei omaa minkäänlaisia yliluonnollisia voimia. Kuitenkin hänen erottuaan Zzzaxista, Ross osoitti hallitsevansa pieniä määriä sähköä. Fyysisiltä ominaisuuksiltaan Ross omaa ikäisensä terveen miehen voimat. Ross on myös kokenut sotilas ja taitava taktikko.

Punaisena Hulkkina hänellä on lähes samanlaiset voimat kuin Hulkilla, mutta Punaisella Hulkilla on kuitenkin vihan ja raivon kautta kyky luoda ympärilleen kuuma liekkimäinen tulikenttä.

Ultimate Thaddeus Ross 
Ultimate Marvel -jatkumossa kenraali Ross toimi YPKVV:n johtajana ennen Nick Furya.

Thaddeus Ross muissa medioissa

Elokuvat 
Sam Elliott näytteli kenraali Rossia vuonna 2003 tehdyssä Hulk-elokuvassa. Hän oli eversti ja Gamma Basen komentaja, jolla David Banner aikoinaan työskenteli. Rossin lopetettua Davidin tutkimukset, David vahingossa tappaa vaimonsa Edithin ja Ross lähettää Davidin mielisairaalaan. Davidin pojan, Brucen, kasvettua aikuiseksi, kenraaliksi ylennetty Ross oli etääntynyt tyttärestään Bettystä, mutta yritti pitää tätä ja Davidin manipuloidun DNA:n perinyttä Brucea silmällä tyttärensä turvallsuuden vuoksi. Brucen muutettua gammasäteilyonnettomuuden kautta Hulkiksi ensimmäistä kertaa, Ross yrittää kaikin mahdollisin tavoin pidättää tai tuhota sekä Hulkin että imemisvoimat saaneen Davidin.

Marvel Cinematic Universe 
Thaddeus Ross esiintyi Marvel Cinematic Universessa, näyttelijänään William Hurt. Hurtin kuoltua, hänet korvasi Harrison Ford.
Elokuvassa The Incredible Hulk (2008) Ross on viisi vuotta metsästänyt Banneriä, joka oli saanut kyvyn muuttua Hulkiksi epäonnistuneen supersotilasprojektin kautta. Ross värvää yksikköönsä venäläissukuisen brittisotilaan, Emil Blonskyn ja antaa tälle epätäydellistä supersotilasseerumia. Blonsky alkaa kuitenkin himoita itselleen lisää voimaa ja muuttuu myöhemmin Bannerin veren seurauksena Kuvotukseksi. Hulkin pysäytettyä Kuvotus, Ross tapaa Tony Starkin, joka kertoo S.H.I.E.L.D.:n Kostajat-hankkeesta.
One-Shot- lyhytelokuvassa The Consultant paljastui, että agentit Phil Coulson ja Jasper Sitwell olivat alun perin lähettäneet Starkin puhumaan Rossille, sabotoidakseen Maailman turvallisuusneuvoston jäsenien tavoitteita värvätä Blosnky Kostajat-hankkeeseen. Ross yrittääkin keskustelun päätteeksi heittää Starkin ulos baarista, Starkin itse päättäessä ostaa baarin ja purkaa se.
Elokuvassa Captain America: Civil War (2016) Ross on nimitetty Yhdysvaltain ulkoministeriksi ja esittelee Starkille sekä Kostajille YK:n laatiman Sokovian sopimuksen, joka kieltäisi ketään työskentelemästä Kostajana ilman YK:n lupaa. Kun Helmut Zemo lavastaa Bucky Barnesin syylliseksi Wienissä tapahtuneeseen pommi-iskuun, Ross alkaa jahdata sekä Barnesia että todellista syyllistä etsivää Steve Rogersia ja muita Sokovian sopimuksen rikkomiseen syyllistyviä Kostajia. Hän vangitsee lopuksi kaikki heistä, paitsi Rogersin, Lautalle, mistä Rogers myöhemmin vapauttaa heidät, Starkin kieltäytyessä tulemasta Rossin avuksi estämään sitä.
Elokuvassa Avengers: Infinity War (2018), huolimatta ”Thanoksen lasten” hyökkäyksistä New Yorkiin ja Edinburghiin, ja Rogersin ja muiden lainsuojattomien Kostajien tarjoutumisesta avuksi näiden ja Thanoksen pysäyttämisessä, Ross vaatii edelleen karkureiden pidättämistä, mutta James Rhodes kieltäytyy ja päättää auttaa Rogersia.
Elokuvassa Avengers: Endgame (2019), Ross nähdään lyhyesti vieraana Starkin hautajaisissa.
Elokuvassa Black Widow (2021), Ross jahtaa Natasha Romanoffia, mutta epäonnistuu tässä. Hänet kutsutaan myöhemmin Punaisen Huoneen jäänteille, mutta sen johtaja, kenraali Dreykov, oli jo kuollut. Ja lisäksi Romanoff oli jälleen kerran päässyt häneltä pakoon.
Ford näyttelee ensimmäisen kerran Rossia Hurtin tilalla elokuvissa Captain America: Brave New World (2024) ja Thunderbolts (2024).

Lähteet

Aiheesta muualla 
 Marvel Directory -sivuston profiili Rossista  
 Marvel Database -sivuston profiili Rossista 

Marvel-universumin sivuhenkilöt
Marvel-universumin superroistot
Kuvitteelliset kenraalit
Kuvitteelliset elävät kuolleet